‘Kekal duduk di rumah’
ADENG IDRUS LAWAS: “Jangan pilih penjara, pilihlah untuk duduk
di rumah mematuhi arahan PKP agar kita tidak hilang segalanya,”. Inilah saranan Menteri Muda Pertanian Tanah Adat dan
Pembangunan Wilayah Datuk Dr Abdul Rahman Ismail sewaktu mempengerusikan
mesyuarat jawatan kuasa pengurusan bencana Daerah Lawas di Pejabat Daerah Lawas
semalam. Beliau yang juga ADUN Bukit Kota menjelaskan, penjawat
awam yang melanggar arahan PKP bakal berdepan masalah hilang kelayakan mendapat
wang pencen dan mungkin berdepan hukuman penjara atau denda. Selain itu, beliau bersyukur kerana Daerah Lawas telah
diwartakan sebagai kawasan hijau bersama Daerah Mukah. Justeru beliau berharap dalam masa terdekat, Daerah
Limbang juga akan diisytiharkan sebagai
kawasan hijau sebaik bebas daripada sebarang kes positif Covid-19 bagi tempoh
28 hari. Namun beliau memberi amaran, pertukaran taraf hijau bukan
alasan untuk rakyat merasa selesa. Sebaliknya beliau mahu agar semua pintu masuk ke dua
daerah yang terdedah dengan pergerakan antara negara dan negeri itu terus
memperketatkan kawalan di sempadan Daerah Limbang dan Lawas. Menyentuh lanjut, Dr Abdul Rahman menyeru semua pihak
untuk terus bekerjasama khususnya rakyat dalam memastikan rangkaian Covid-19
ini terus diputuskan. Covid-19 merupakan suatu wabak baru yang boleh berulang
menjangkiti pesakit Covid-19 itu sendiri yang mana berbeza dengan wabak lain dimana
ketahanan antibodi badan mampu melawan balik. Pada masa yang sama, Dr Abdul Rahman juga memberitahu
bahawa, walaupun arahan PKP berakhir tetapi kelaziman baru akan berlaku dan
rakyat akan lebih berhati-hati dalam menjaga kesihatan diri dan keluarga. Justeru, landskap kelaziman baru akan mula mempengaruhi
kehidupan manusia di muka bumi. Hadir sama ialah Residen Bahagian Limbang Ir Ahmad Denney
Ahmad Fauzi, Pegawai Daerah Lawas Ladin Atok dan ketua-ketua jabatan kerajaan
daripada agensi barisan hadapan Covid-19 di Daerah Lawas. Dr Abdul Rahman turut mengagihkan sumbangan penutup
hidung dan mulut untuk penduduk Daerah Lawas yang akan diuruskan oleh Ketua
Masyarakat dan Ketua Kaum masing-masing. Sejumlah 75 ribu diagihkan untuk penduduk di Bahagian
Limbang. 
See author's posts
